אם אתם שוקלים לעזוב את השירות אחרי שכבר התגייסתם, חשבו על כך היטב. חשוב שתחליטו מה אתם רוצים לפני שתתחילו בתהליך מול המערכת, שיודעת לנצל צעדים הססניים ושגויים לטובתה ולרעתכם. כשאתם שוקלים את העניין, תהיו כנים עם עצמכם לגבי הרצון האמיתי שלכם ואל תתנו לאחרים להחליט עבורכם. אתם אלה שאמורים לשרת, ואתם תתמודדו עם ההשלכות של ההחלטה שלכם לכאן או לכאן. אז תבדקו טוב את כל העובדות לגבי קבלת פטור לפני שתחליטו אם להתחיל בתהליך. קראו על סוגי הפטור השונים, לחצו על הקישורים כדי להעמיק לגבי כל פטור, וגלשו גם בעמוד תשובות לשאלות נפוצות, אל תשכחו לבקר בפורום שבו יש סיפורים של אנשים שעברו את התהליך, או נמצאים במהלכו. אתם מוזמנים לפנות לרשת הליווי ולשוחח על תהליך השחרור עם המתנדבים המנוסים שלנו. אל תעברו את התהליך הזה לבד – לא נוכל לעזור לכן בהחלטה, שהיא לגמרי שלכן, אך נוכל לחלוק מידע וחוויות.
אם חשבתם טוב והחלטתם שאתם לא יכולים להמשיך עוד בצבא, עומדות לפניכם מספר אפשרויות. כדאי שתחליטו מראש באיזה מסלול תרצו לקבל פטור והתחילו בו – כך יש סיכוי יותר גדול שתשתחררו. זכרו שאם החלטתם – תוכלו לצאת מהצבא, גם מהמצבים המסובכים ביותר. אבל כן מדובר בתהליך שעלול להיות ארוך, שלפעמים יכול להסתבך, ותצטרכו להיות סבלניים ונחושים.